钦定古今图书集成/方舆汇编/边裔典/第102卷 > 明
## 钦定古今图书集成/方舆汇编/边裔典/第102卷 > 明

### 成祖永乐三年遣使至婆罗抚谕其王

按《明外史婆罗传》：“婆罗又名文菜，东洋尽处，西洋所
自起也。唐时有婆罗国，高宗时常入贡。永乐三年十
月，遣使者赍玺书彩币抚谕其王。”

永乐四年，婆罗国东、西二王皆遣使入贡。

按《明外史婆罗传》：“永乐四年十二月，其国东西二王
并使使奉表朝贡，明年又贡。其地负山海，而崇释教，
恶杀喜施，禁食豕肉，犯者罪死。王薙发，裹金绣巾，佩
双剑，出入徒步，从者二百馀人。有礼拜寺，每祭用牺。
厥贡玳瑁、玛瑙、车渠珠、白焦布、花焦布、降真香、黄蜡、
黑小厮。万历时为王者，闽人也。或言郑和使婆罗，有”
闽人从之，因留居其地，其后人竟据其国而王之。邸
旁有《中国碑》。王有金印一，篆文，上作兽形，言永乐朝
所赐。民间嫁娶必请此印印背上，以为荣。后《佛郎机》
横举兵来击，王率国人走入山谷中，放药水流出，毒
杀其人无算，王得返国。《佛郎机》遂犯吕宋。

按《明会典》：“婆罗国，永乐四年，东王、西王各遣使朝贡，
赐国王纻丝纱罗共十六匹，织金大红锦手巾一副，
王妃纻丝纱罗共八匹，正副使并从人纻丝纱罗并
衣服靴袜。贡物珍珠、玳瑁壳、白焦布、花焦布、降真香、
黄蜡、黑小厮。”

按《明一统志》：“婆罗国，前代无考。本朝永乐四年，国王
遣其臣勿黎哥等来朝，并贡方物。土产珍珠、玳瑁、玛
瑙、车渠。”

按《广东通志》：永乐四年，婆罗国东王、西王各遣使来
朝，以黑小厮充贡物。《海语》：“圆目黄睛，性急，专悫木，食
如猿猱，近烟火，泪目死。”出暹罗。